**NÁRODNÁ RADA SLOVENSKEJ REPUBLIKY**

IX. volebné obdobie

**642**

**VLÁDNY NÁVRH**

**ZÁKON**

z ... 2025

**o podpore prioritných okresov**

Národná rada Slovenskej republiky sa uzniesla na tomto zákone:

**Čl. I**

**§ 1**

**Predmet úpravy**

Tento zákon upravuje podmienky, systém a formy poskytovania podpory prioritným okresom.

**§ 2**

**Vymedzenie základných pojmov**

Na účely tohto zákona sa rozumie

1. prioritným okresom okres, ktorý je v zozname vybraných okresov na poradovom mieste určenom počtom prioritných okresov, ktorý ustanoví všeobecne záväzný právny predpis vydaný Ministerstvom investícií, regionálneho rozvoja a informatizácie Slovenskej republiky (ďalej len „ministerstvo investícií“),
2. zoznamom vybraných okresov zoznam okresov, okrem okresov krajských miest, zoradených zostupne na základe hodnoty ukazovateľa regionálneho rozvoja, pričom okres s najvyššou hodnotou ukazovateľa regionálneho rozvoja je na prvom mieste,
3. ukazovateľom regionálneho rozvoja kompozitný ukazovateľ, ktorým sa hodnotí miera regionálneho rozvoja okresu na základe čiastkových ukazovateľov a špecifických ukazovateľov okresu v sociálno-ekonomickej oblasti, demografickom stave a v prístupe k verejnej infraštruktúre a základným službám,
4. plánom rozvoja prioritného okresu záväzný dokument vypracovaný aspoň na obdobie troch rokov na základe metodického usmernenia, ktoré vydá ministerstvo investícií, a schválený ministerstvom investícií, ktorý je zameraný na zlepšovanie ukazovateľa regionálneho rozvoja prioritného okresu predovšetkým prostredníctvom štrukturálnych opatrení,
5. riadiacim výborom prioritného okresu poradný orgán ministerstva investícií zriadený v každom prioritnom okrese,
6. regionálnym príspevkom finančný príspevok poskytovaný z rozpočtovej kapitoly ministerstva investícií určený na podporu prioritného okresu.

**§ 3**

**Pôsobnosť**

(1) Ministerstvo investícií

a) vedie zoznam prioritných okresov a zoznam vybraných okresov,

b) prijíma opatrenia na hospodársky, sociálny a environmentálny rozvoj prioritných okresov s dôrazom na potrebné štrukturálne opatrenia,

c) vypracúva v spolupráci s okresným úradom v sídle prioritného okresu a v spolupráci so sociálno-ekonomickými partnermi pôsobiacimi v prioritnom okrese návrh plánu rozvoja prioritného okresu, ktorý predkladá okresnému úradu v sídle prioritného okresu na prerokovanie v riadiacom výbore prioritného okresu,

d) pripravuje výzvu na predkladanie žiadosti o poskytnutie regionálneho príspevku (ďalej len „výzva“),

e) schvaľuje výzvu po jej prerokovaní riadiacim výborom prioritného okresu,

f) vyhlasuje výzvu,

g) prijíma žiadosti o poskytnutie regionálneho príspevku (ďalej len „žiadosť“) a vyhodnocuje ich formálne náležitosti,

h) vyhodnocuje a kontroluje plnenie plánu rozvoja prioritného okresu,

i) zverejňuje na svojom webovom sídle zoznam prioritných okresov, zoznam vybraných okresov, výzvu, ukazovateľ regionálneho rozvoja, čiastkové ukazovatele, špecifické ukazovatele, údaje slúžiace na výpočet čiastkových ukazovateľov, hodnotiace správy, metodické usmernenie a štatút riadiaceho výboru prioritného okresu,

j) vykonáva finančnú kontrolu[[1]](#footnote-1)) poskytnutého regionálneho príspevku.

(2) Ministerstvá a ostatné ústredné orgány štátnej správy v rámci svojej pôsobnosti poskytujú podporu sociálno-ekonomickým partnerom[[[2]](#footnote-2))](#poznamky.poznamka-1a) pôsobiacim v prioritnom okrese a spolupracujú s ministerstvom investícií pri prijímaní opatrení podľa odseku 1 písm. b), vrátane navrhovania a uplatňovania štrukturálnych opatrení.

(3) Okresný úrad v sídle prioritného okresu

a) organizačne zabezpečuje prípravu návrhu plánu rozvoja prioritného okresu a po prerokovaní riadiacim výborom prioritného okresu ho predkladá na schválenie ministerstvu investícií,

b) plní úlohy súvisiace s plnením plánu rozvoja prioritného okresu,

c) spolupracuje s

1. ministerstvom investícií pri plnení úloh podľa odseku 1 písm. b) až d) a h),

2. vyšším územným celkom, v ktorého územnom obvode má sídlo, obcami, ktoré sa nachádzajú v územnom obvode prioritného okresu, a s sociálno-ekonomickými partnermi pôsobiacimi v prioritnom okrese pri prijímaní opatrení podľa odseku 1 písm. b),

d) zverejňuje na svojom webovom sídle výzvu po jej schválení ministerstvom investícií,

e) vedie agendu súvisiacu s plnením plánu rozvoja prioritného okresu,

f) plní úlohu sekretariátu riadiaceho výboru prioritného okresu.

**§ 4**

**Plán rozvoja prioritného okresu**

(1) Plán rozvoja prioritného okresu vychádza zo základných dokumentov podpory regionálneho rozvoja[[3]](#footnote-3)) a zohľadňuje ďalšie strategické a rozvojové dokumenty, ktoré sa vzťahujú na územie prioritného okresu.

(2) Plán rozvoja prioritného okresu obsahuje najmä návrh koncepcie komplexných štrukturálnych opatrení pre hospodársky, sociálny, environmentálny rozvoj okresu a systémovú tvorbu rozvoja regiónu, návrh  kľúčových aktivít, ďalších aktivít a štrukturálnych opatrení zameraných najmä na rozvoj konkurencieschopnej hospodárskej činnosti a súvisiacej zamestnanosti, na zlepšovanie sociálno-ekonomického, environmentálneho a demografického vývoja, motivujúceho prostredia pre zotrvanie v okrese alebo návrat do neho, prístupu k verejnej infraštruktúre a základným službám prioritného okresu, zdôvodnenie ich výberu, časový harmonogram a predpokladané zdroje financovania vrátane sústredenia financovania na kľúčové aktivity a štrukturálne opatrenia, zamerané na zlepšenie ukazovateľa regionálneho rozvoja.

(3) Navrhované aktivity a opatrenia prioritného okresu môžu presahovať hranice prioritného okresu, ak majú priamy vplyv na prioritný okres.

(4) Riadiaci výbor prioritného okresu prerokuje návrh plánu rozvoja prioritného okresu do piatich mesiacov odo dňa zaradenia okresu do zoznamu prioritných okresov.

(5) Po prerokovaní návrhu plánu rozvoja prioritného okresu riadiacim výborom prioritného okresu podľa odseku 4, ministerstvo investícií schváli návrh plánu rozvoja prioritného okresu najneskôr do šiestich mesiacov odo dňa zaradenia okresu do zoznamu prioritných okresov.

**§ 5**

**Riadiaci výbor prioritného okresu**

(1) Riadiaci výbor prioritného okresu

a) prerokúva návrh plánu rozvoja prioritného okresu a jeho zmeny a prijíma k nemu stanoviská,

b) podieľa sa na príprave výzvy a prerokováva ju,

c) posudzuje súlad žiadostí s plánom rozvoja prioritného okresu a s výzvou, hodnotí žiadosti, vyjadruje sa k nim a prijíma odporúčania k žiadostiam,

d) monitoruje a hodnotí plnenie výziev a plánu rozvoja prioritného okresu prostredníctvom hodnotiacej správy každoročne do 30. júna za predchádzajúci kalendárny rok.

(2) Členov riadiaceho výboru prioritného okresu vymenúva a odvoláva minister investícií, regionálneho rozvoja a informatizácie Slovenskej republiky.

(3) Podrobnosti o zriadení, zložení, počte členov, dĺžke funkčného obdobia členov, úlohách, činnosti a spôsobe prijímania rozhodnutí riadiaceho výboru prioritného okresu určuje štatút riadiaceho výboru prioritného okresu a rokovací poriadok riadiaceho výboru prioritného okresu, ktorý vydá ministerstvo investícií.

(4) Členmi riadiaceho výboru prioritného okresu sú zástupcovia

a) ministerstva investícií,

b) vyššieho územného celku, v ktorého územnom obvode sa prioritný okres nachádza,

c) okresného úradu so sídlom v prioritnom okrese,

d) miest a obcí nachádzajúcich sa v územnom obvode prioritného okresu,

e) sociálno-ekonomických partnerov pôsobiacich v  prioritnom okrese.

(5) Riadiaci výbor prioritného okresu zanikne do šiestich mesiacov odo dňa uplynutia obdobia, na ktoré bol vypracovaný plán rozvoja prioritného okresu, ak na toto obdobie bezprostredne nenadväzuje obdobie nasledujúceho plánu rozvoja prioritného okresu.

**§ 6**

**Podpora prioritnému okresu**

(1) Ministerstvo investícií poskytuje prioritnému okresu podporu na základe plánu rozvoja prioritného okresu a v súlade so štátnym rozpočtom schváleným na príslušný rozpočtový rok z rozpočtovej kapitoly ministerstva investícií.

(2) Prioritnému okresu sa podpora poskytuje formou

a) regionálneho príspevku,

b) príspevkov, finančných nástrojov alebo iných prostriedkov pomoci poskytovaných podľa osobitných predpisov.[[[4]](#footnote-4))](#poznamky.poznamka-3)

**§ 7**

**Regionálny príspevok**

(1) Regionálny príspevok možno poskytnúť žiadateľovi o regionálny príspevok (ďalej len „žiadateľ“), ktorý spĺňa podmienky podľa tohto zákona a osobitného predpisu[[5]](#footnote-5)) na základe písomnej žiadosti, ktorej vzor je súčasťou výzvy zverejnenej na webovom sídle ministerstva investícií a okresného úradu v sídle prioritného okresu.

(2) Žiadateľom môže byť právnická osoba so sídlom na území Slovenskej republiky alebo fyzická osoba - podnikateľ s miestom podnikania na území Slovenskej republiky.

(3) Regionálny príspevok je možné poskytnúť ak

a) žiadateľ je oprávneným prijímateľom regionálneho príspevku určeným vo výzve,

b) žiadateľ je registrovaný v príslušnom registri,[[6]](#footnote-6))

c) účel poskytnutia regionálneho príspevku je v súlade s vyhlásenou výzvou a s plánom rozvoja prioritného okresu,

d) sú splnené všetky špecifické podmienky určené vo výzve.

(4) Žiadosť obsahuje najmä

a) obchodné meno, sídlo, identifikačné číslo organizácie právnickej osoby a meno a priezvisko štatutárneho orgánu alebo mená a priezviská členov štatutárneho orgánu právnickej osoby,

b) obchodné meno, miesto podnikania a identifikačné číslo organizácie, ak ide o fyzickú osobu-podnikateľa,

c) účel projektu, na ktorý sa regionálny príspevok žiada,

d) popis projektu, na ktorý sa regionálny príspevok žiada,

e) merateľné ukazovatele projektu,

f) požadovanú výšku regionálneho príspevku a

g) výšku celkových nákladov a rozpočet projektu.

(5) Ak žiadosť neobsahuje formálne náležitosti, ministerstvo investícií vyzve žiadateľa, aby do desiatich pracovných dní odo dňa doručenia výzvy na doplnenie žiadosti doplnil svoju žiadosť v požadovanom rozsahu.

(6) Pri poskytovaní regionálneho príspevku sa uplatňujú princípy transparentnosti, hospodárnosti, efektívnosti, účinnosti, účelnosti a zákazu konfliktu záujmov.

(7) Ak sa má regionálny príspevok poskytnúť na výstavbu, zmenu stavby alebo stavebné úpravy,[[7]](#footnote-7)) podmienkami pre jeho poskytnutie je vlastnícke právo alebo iné právo žiadateľa k pozemku alebo stavbe[[8]](#footnote-8)) a záväzok žiadateľa, že tieto práva k pozemku alebo stavbe sa nezmenia do piatich rokov od dokončenia výstavby, zmeny stavby alebo stavebných úprav. Ak žiadateľ nie je vlastníkom pozemku alebo vlastníkom stavby, k žiadosti sa prikladá úradne overený súhlas vlastníka pozemku alebo vlastníka stavby s realizáciou projektu.

(8) O výške poskytnutého regionálneho príspevku rozhoduje minister investícií, regionálneho rozvoja a informatizácie Slovenskej republiky na základe odporúčania riadiaceho výboru prioritného okresu.

(9) Postup predkladania žiadostí, postup hodnotenia žiadostí, poskytovanie regionálneho príspevku, monitorovanie merateľných ukazovateľov poskytnutého regionálneho príspevku a hodnotenie plnenia plánu rozvoja upravuje metodické usmernenie vydané ministerstvom investícií.

(10) Regionálny príspevok poskytuje ministerstvo investícií na základe zmluvy o poskytnutí regionálneho príspevku, ktorú uzatvára so žiadateľom.

**§ 8**

**Zmluva o poskytnutí regionálneho príspevku**

(1) Vzor zmluvy o poskytnutí regionálneho príspevku zverejňuje ministerstvo investícií na svojom webovom sídle.

(2) Zmluva o poskytnutí regionálneho príspevku obsahuje najmä

a) identifikačné údaje zmluvných strán,

b) predmet a účel zmluvy,

c) podmienky poskytnutia a použitia regionálneho príspevku,

d) podmienky vyúčtovania regionálneho príspevku,

e) merateľné ukazovatele projektu,

f) rozpočet projektu a

g) práva a povinnosti zmluvných strán.

(3) Na poskytnutie regionálneho príspevku nie je právny nárok.

**§ 9**

**Splnomocňovacie ustanovenie**

Počet prioritných okresov a spôsob výpočtu čiastkových ukazovateľov a ukazovateľa regionálneho rozvoja, frekvenciu aktualizácie ukazovateľa regionálneho rozvoja a rozsah údajov zverejňovaných ministerstvom investícií ustanoví všeobecne záväzný právny predpis, ktorý vydá ministerstvo investícií.

**§ 10**

**Prechodné ustanovenia**

(1) Okres zapísaný v zozname najmenej rozvinutých okresov podľa zákona č. 336/2015 Z. z. o podpore najmenej rozvinutých okresov a o zmene a doplnení niektorých zákonov v znení neskorších predpisov do 30. apríla 2025, sa považuje za prioritný okres do 31. decembra 2025.

(2) Plán rozvoja najmenej rozvinutého okresu prijatý do 30. apríla 2025 je plánom rozvoja prioritného okresu do 31. decembra 2025 pre prioritné okresy podľa odseku 1.

(3) Riadiaci výbor zriadený podľa zákona č. 336/2015 Z. z. o podpore najmenej rozvinutých okresov a o zmene a doplnení niektorých zákonov v znení neskorších predpisov do 30. apríla 2025 je riadiacim výborom prioritného okresu podľa tohto zákona.

(4) Prioritný okres na rok 2025 sa neurčuje na základe ukazovateľa regionálneho rozvoja.

(5) Na výzvu vyhlásenú do 30. apríla 2025, vrátane prijímania žiadostí, vyhodnocovania žiadostí v nadväznosti na schválený plán rozvoja, poskytovania, monitorovania a hodnotenia regionálneho príspevku sa vzťahuje zákon č. 336/2015 Z. z. o podpore najmenej rozvinutých okresov a o zmene a doplnení niektorých zákonov v znení účinnom do 30. apríla 2025.

(6) Ak sa v doterajších právnych predpisoch používa pojem „najmenej rozvinutý okres“ vo všetkých tvaroch, rozumie sa tým „prioritný okres“ v príslušnom tvare.

**§ 11**

**Zrušovacie ustanovenie**

Zrušuje sa zákon č. 336/2015 Z. z. o podpore najmenej rozvinutých okresov a o zmene a doplnení niektorých zákonov v znení zákona č. 378/2016 Z. z., zákona č. 58/2018 Z. z., zákona č. 313/2018 Z. z., zákona č. 221/2019 Z. z., zákona č. 134/2020 Z. z., zákona č. 356/2021 Z. z. a zákona č. 488/2022 Z. z..

**§ 12**

Tento zákon nadobúda účinnosť 1. mája 2025.

1. ) Zákon č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov. [↑](#footnote-ref-1)
2. ) § 2 písm. f) zákona č. 539/2008 Z. z. o podpore regionálneho rozvoja v znení zákona č. 311/2023 Z. z.. [↑](#footnote-ref-2)
3. ) § 5 zákona č. 539/2008 Z. z. v znení neskorších predpisov. [↑](#footnote-ref-3)
4. ) Napríklad zákon č. 57/2018 Z. z. o regionálnej investičnej pomoci a o zmene a doplnení niektorých zákonov v znení neskorších predpisov, zákon č. 121/2022 Z. z. o príspevkoch z fondov Európskej únie a o zmene a doplnení niektorých zákonov v znení neskorších predpisov. [↑](#footnote-ref-4)
5. ) § 8a ods. 4 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. [↑](#footnote-ref-5)
6. ) Napríklad § 60 zákona č. 455/1991 Zb. o živnostenskom podnikaní (živnostenský zákon), § 20 ods. 1 písm. a) zákona č. 540/2001 Z. z. o štátnej štatistike v znení neskorších predpisov. [↑](#footnote-ref-6)
7. ) Zákon č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov. [↑](#footnote-ref-7)
8. ) § 139 ods. 1 zákona č. 50/1976 Zb. [↑](#footnote-ref-8)